Søndag og natten til mandag modtog 900.000 danskere en sms-besked fra Røde Kors, der i forbindelse med deres årlige landsindsamling søndag bad om penge til nødlidende i verdens brændpunkter. Flere danskere har siden udtrykt stor utilfredshed med, at de helt uopfordret modtog en sms fra organisationen, men som forbruger må man finde sig i, at Røde Kors kan kontakte en - også uden tilladelse.

Røde Kors er nemlig, på linje med andre nødhjælpsorganisationer, ikke omfattet af markedsføringsloven, der forbyder virksomheder at tage kontakt til forbrugere uden en forudgående tilladelse.

»Markedsføringsloven omfatter erhvervsdrivende, og velgørende organisationer er ikke erhvervsdrivende. Det samme gælder politiske partier, fagforeninger, A-kasser og andre organisationer, der ikke driver virksomhed,« forklarer Eva Sjøgren, der er chefkonsulent hos Forbrugerombudsmanden.





Fordi nødhjælpsorganisationer ikke er omfattet af loven, må de gerne kontakte folk uopfordret.



»Efter markedsføringsloven kan man ikke forhindre at blive kontaktet. Man kan heller ikke forhindre, at en politiker banker på døren og udleverer en folder i forbindelse med et valg,« forklarer Eva Sjøgren.



Udover nødhjælpsorganisationer har også forsikringsselskaber, avis- og bladsalg, redningstjenester og bogsalg særlige regler, da de gerne uanmodet må rette telefonisk henvendelse til folk. De er dog, modsat nødhjælpsorganisationer, omfattet af markedsføringsloven, hvilket betyder, at de ikke må sende sms'er til folk som Røde Kors eksempelvis har gjort.

Denne sms-besked blev modtaget klokken 03:42 natten til mandag. Vis mere Denne sms-besked blev modtaget klokken 03:42 natten til mandag.

Juraprofessor Peter Blume fra Center for Offentlig Regulering og Administration understreger, at der heller ikke er andre love, der beskytter forbrugeren fra at blive kontaktet.

»Der er ikke noget at gøre, fordi der er de undtagelser i loven. Det kan være enormt irriterende, men man kan ikke gøre noget ved det. Så skal det ændres lovgivningsmæssigt,« siger Peter Blume og tilføjer, at efterhånden som mængden af indsamlinger er steget, kan det være relevant at diskutere grænsen mellem retten til at samle ind til gode formål på den ene side - og folks ret til privatliv på den anden.

»Det er da klart, at det er relevant spørgsmål, da der snart er mange af de her indsamlinger. De er sikkert gode nok alle sammen, men når det ringer på, kan du åbne, hvis du vil, men en sms eller en mail er svær at undgå,« siger Peter Blume.

Pressechef hos Røde Kors, Klaus Nørskov, har tidligere fortalt til BT, hvordan man som et nyt initiativ har købt adgang til de 900.000 numre gennem data- og analysehuset, Geomatic A/S, og her oplyser kommunikationschef Jeanette Mayland Olsen, at det er helt normal procedure.

»Det Røde Kors og andre virksomheder gør, er, at de køber teledata, som i al sin enkelhed er numre, der står i telefonbogen,« forklarer Jeanette Mayland Olsen og tilføjer, at man kan udtrække numre baseret på forskellige kriterier som postnummer eller kommune. I alt er 4,5 millioner telefonnumre tilgængelige i databasen.

Selvom Røde Kors og andre organisationers fritagelse fra markedsføringsloven gør, at de kan kontakte forbrugerne frit, så er der dog én ting, du som forbruger kan gøre for at mindske chancen for at blive kontaktet.

På Borgerservice-hjemmesiden Borger.dk kan du nemlig registrere dig på den såkaldte Robinsonliste og gøre dit nummer samt adresse usynligt, når der eksempelvis skal laves træk af numre hos en virksomhed som Geomatic. Det skal dog understreges, at Robinsonlisten i princippet ikke fritager dig fra at blive kontaktet af den type organisationer, der ikke er underlagt markedsføringsloven.

BT har bedt Røde Kors oplyse, hvor mange penge man har brugt på at købe adgang til 900.000 telefonnumre, men pressechef Klaus Nørskov ønsker ikke at dele den information med offentligheden.

»Det er sådan lidt forretningskritisk information. I bund og grund er det en del af vores forretning, og derfor er jeg ikke sikker på, at vi vil komme til at sige, hvad det har kostet,« lyder det fra pressechefen.

Landsindsamlingen har indtil videre indbragt Røde Kors 18,4 millioner kroner, men det er endnu uklart, hvor meget sms-kampagnen og de 900.000 sms'er har indbragt.